Det nye program Et Kreativt Europa, der støtter de kulturelle og kreative sektorer, herunder den audiovisuelle sektor, bygger på resultaterne af det nuværende program, samtidig med at det er mere ambitiøst og tilstræber at reagere på den seneste udvikling hvad angår f.eks. øget global konkurrence og digitalisering. Programmet består af Kultur-programområdet, Media-programområdet og det tværsektorielle programområde. Det tilbyder kulturelle og kreative aktører muligheder for at udvikle teknologiske og kunstnerisk innovative europæiske tværnationale initiativer med henblik på at udveksle, skabe og producere i fællesskab samt distribuere europæiske værker og gøre dem tilgængelige for et bredt og forskelligartet publikum. Det vil også intensivere afprøvningen af nye forretningsmodeller, der gør det muligt for skabende kunstnere f.eks. at gøre bedst mulig brug af digitale teknologier til at skabe samt til publikumsudvikling. Det nye program vil også støtte foranstaltninger, der sigter mod at styrke et frit, mangfoldigt og pluralistisk medielandskab i Europa, samt en kritisk indstilling til medieindhold ved at fremme mediekendskab.

Programmet er et af finansieringsinstrumenterne under den flerårige finansielle ramme 2021-2027. Kommissionen har foreslået et samlet budget på 1,85 mia. EUR. til programmet Et Kreativt Europa.

–anvendelse af programlogoer

–dataindsamling for de kulturelle og kreative sektorer

–fokus på inklusion på tværs af programmets foranstaltninger

–foranstaltninger, der sigter mod at støtte lande med lav kapacitet inden for Media-programområdet.

Som led i den aftale, der blev opnået enighed om på trilogerne, accepterede Kommissionen:

–en finansieringsramme for programmet fastsat til 1 842 000 000 EUR i løbende priser og en supplerende tildeling på 600 000 000 EUR i 2018-priser, som følge af den programspecifikke justering, jf. artikel 5 i og bilag II til Rådets forordning (EU, Euratom) 2020/2093 (dvs. FFR-forordningen)

–en fordeling af budgettet i procent på programområderne

–en stærkere forbindelse mellem Det Europæiske Filmakademi og Europa-Parlamentets LUX-pris, uden at Det Europæiske Filmakademi er udpeget som støttemodtager

–muligheden for, at Det Europæiske Ungdomsorkester kan deltage i konkurrencebelagte indkaldelser af forslag uden at være udpeget som støttemodtager

–videreførelsen af Media-logoet

–en artikel om dataindsamling

–anerkendelse af kulturens iboende og økonomiske værdi

–en mere klart afgrænset liste over programforanstaltninger i bilaget

–indførelse af inklusion og ligestilling mellem kønnene som tværgående principper i forbindelse med gennemførelsen af programmet

–en tydeligere anerkendelse af forskellene imellem landene for så vidt angår produktion og distribution af og adgang til audiovisuelt indhold, samt deres sproglige og geografiske karakteristika.

Kommissionen indvilligede også i at afgive følgende hensigtserklæring vedrørende Det Europæiske Ungdomsorkester:

"I forbindelse med betragtning 23 og bilag I, punkt 1, særlige aktioner litra e), samt artikel 7, stk. 5, i ovennævnte forordning, som vedtaget af medlovgiverne den 14. december 2020, bekræfter Europa-Kommissionen, at den har til hensigt at iværksætte indkaldelser af forslag for at indkalde ansøgninger om flerårige driftstilskud, som Det Europæiske Ungdomsorkester og andre enheder vil kunne ansøge om, og som vil skabe den stabilitet, som er nødvendig for, at disse enheder kan fungere. Disse indkaldelser vil være betinget af, at der vedtages arbejdsprogrammer, som fastsætter de nøjagtige betingelser, som f.eks. tidsplanen for indkaldelserne eller varigheden af de planlagte tilskudsaftaler. Kommissionen bekræfter endvidere, at den har til hensigt at iværksætte den første af disse indkaldelser i det årlige arbejdsprogram for 2021. Dette er betinget af vedtagelsen af ovennævnte forordning og den endelige aftale om EU-budgettet for 2021."

Med hensyn til videreførelsen af Media-logoet afgav Kommissionen følgende erklæring:

"Kommissionen ser med fortrydelse på, at medlovgiverne besluttede at bevare Media-logoet. Dette strider mod den horisontale tilgang, som går ud på ikke at benytte programspecifikke logoer i det fremtidige langsigtede budget. Kommissionen har til hensigt at sikre, at europæerne kan forholde sig til Unionen som en helhed, ved at de forskellige programmer benytter det fælles europæiske logo. Dette logo er fælles for alle EU-institutioner og vil udgøre en vigtig del af de enkle, kohærente og bindende kommunikations- og synlighedskrav på tværs af programmerne. For at nå til generel enighed om programmet er Kommissionen parat til at acceptere, at Media-logoet bevares, på den betingelse, at dette forbliver begrænset til varigheden af den pågældende programmeringsperiode.

Kommissionen er fortsat overbevist om, at kommunikationen om og synligheden af Unionens indsats over for den brede offentlighed er mere effektiv uden programspecifikke logoer. Kommissionen stiller sig til rådighed for medlovgiverne med henblik på at eftervise dette i god tid forud for forhandlingerne om den efterfølgende programmeringsperiode."